CELEX: 32011D0786
Language: el
Date: 2011-11-29 00:00:00
Title: 2011/786/ΕΕ: Απόφαση της Επιτροπής, της 29ης Νοεμβρίου 2011 , σχετικά με τις απαιτήσεις ασφάλειας που πρέπει να πληρούν τα ευρωπαϊκά πρότυπα για τα ποδήλατα, για τα παιδικά ποδήλατα και για τις σχάρες αποσκευών για ποδήλατα σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου  Κείμενο που παρουσιάζει ενδιαφέρον για τον ΕΟΧ

2.12.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 319/106
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 29ης Νοεμβρίου 2011
   σχετικά με τις απαιτήσεις ασφάλειας που πρέπει να πληρούν τα ευρωπαϊκά πρότυπα για τα ποδήλατα, για τα παιδικά ποδήλατα και για τις σχάρες αποσκευών για ποδήλατα σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   (2011/786/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (1), και ιδίως το άρθρο 4 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Η οδηγία 2001/95/ΕΚ ορίζει ότι πρέπει να καταρτιστούν ευρωπαϊκά πρότυπα από τους ευρωπαϊκούς οργανισμούς τυποποίησης. Τα πρότυπα αυτά πρέπει να εξασφαλίζουν ότι τα προϊόντα ικανοποιούν τη γενική επιταγή ασφάλειας της οδηγίας.
            
         
               (2)
            
            
               Σύμφωνα με την οδηγία 2001/95/ΕΚ, ένα προϊόν θεωρείται ασφαλές όταν πληροί τα μη υποχρεωτικά εθνικά πρότυπα που αποτελούν μεταφορά ευρωπαϊκών προτύπων, τα στοιχεία αναφοράς των οποίων δημοσιεύτηκαν από την Επιτροπή στην Επίσημη Εφημερίδα της Ευρωπαϊκής Ένωσης.
            
         
               (3)
            
            
               Το άρθρο 4 της οδηγίας 2001/95/ΕΚ θεσπίζει τη διαδικασία εκπόνησης των ευρωπαϊκών προτύπων. Σύμφωνα με αυτή τη διαδικασία, η Επιτροπή καθορίζει τις ειδικές απαιτήσεις ασφάλειας που πρέπει να ικανοποιούν τα ευρωπαϊκά πρότυπα και στη συνέχεια εκδίδει εντολή προς τους ευρωπαϊκούς οργανισμούς τυποποίησης για την κατάρτιση των εν λόγω προτύπων.
            
         
               (4)
            
            
               Η Επιτροπή δημοσιεύει τα στοιχεία αναφοράς των εκδοθέντων ευρωπαϊκών προτύπων στην Επίσημη Εφημερίδα της Ευρωπαϊκής Ένωσης.
            
         
               (5)
            
            
               Σύμφωνα με το άρθρο 4 παράγραφος 2 δεύτερο εδάφιο της οδηγίας 2001/95/ΕΚ, τα στοιχεία αναφοράς των ευρωπαϊκών προτύπων που εξέδωσαν οι ευρωπαϊκοί οργανισμοί τυποποίησης πριν από την έναρξη ισχύος της εν λόγω οδηγίας μπορούν να δημοσιευτούν στην Επίσημη Εφημερίδα της Ευρωπαϊκής Ένωσης, ακόμη και χωρίς εντολή της Επιτροπής, υπό τον όρο ότι τα πρότυπα αυτά εξασφαλίζουν τη συμμόρφωση με τη γενική επιταγή ασφάλειας που προβλέπει η εν λόγω οδηγία.
            
         
               (6)
            
            
               Με την απόφαση 2006/514/ΕΚ (2), η Επιτροπή δημοσίευσε στην Επίσημη Εφημερίδα της Ευρωπαϊκής Ένωσης τα στοιχεία αναφοράς των ευρωπαϊκών προτύπων EN 14764:2005 για τα ποδήλατα πόλης και τρέκινγκ, EN 14766:2005 για τα ποδήλατα βουνού, EN 14781:2005 για τα αγωνιστικά ποδήλατα και EN 14872:2006 για το καλαθάκι (σχάρες) αποσκευών για ποδήλατα.
            
         
               (7)
            
            
               Τα τέσσερα ευρωπαϊκά πρότυπα που καλύπτονται με την απόφαση 2006/514/ΕΚ δεν αποτέλεσαν αντικείμενο εντολής της Επιτροπής σύμφωνα με το άρθρο 4 παράγραφος 1 της οδηγίας 2001/95/ΕΚ.
            
         
               (8)
            
            
               Η Ευρωπαϊκή Επιτροπή Τυποποίησης (CEN) έχει ανακοινώσει ότι τα ευρωπαϊκά πρότυπα EN 14764:2005, EN 14766:2005, EN 14781:2005 και EN 14872:2006 θα αναθεωρηθούν. Τα στοιχεία αναφοράς των νέων εκδόσεων αυτών των προτύπων, που θα προκύψουν μετά την αναθεώρηση, δεν μπορούν να δημοσιευτούν στην Επίσημη Εφημερίδα της Ευρωπαϊκής Ένωσης χωρίς να υπάρχει εντολή της Επιτροπής που να θεσπίζει ειδικές απαιτήσεις ασφάλειας.
            
         
               (9)
            
            
               Η Επιτροπή πρέπει, επομένως, να καθορίσει ειδικές απαιτήσεις ασφάλειας για τα ποδήλατα και για τις σχάρες αποσκευών για ποδήλατα προκειμένου να δοθεί εντολή στους ευρωπαϊκούς οργανισμούς τυποποίησης να εκπονήσουν ευρωπαϊκά πρότυπα με βάση τις εν λόγω απαιτήσεις.
            
         
               (10)
            
            
               Τα παιδικά ποδήλατα που δεν θεωρούνται παιχνίδια κατά την έννοια της οδηγίας για την ασφάλεια των παιχνιδιών (οδηγία 2009/48/ΕΚ του Ευρωπαϊκού Κοινοβουλίου και του Συμβουλίου (3)), εάν δεν είναι ασφαλή, είναι δυνατό να εκθέσουν τα παιδιά σε σοβαρούς τραυματισμούς στο κεφάλι, το στήθος, την κοιλιακή χώρα ή τα άκρα, ιδίως έπειτα από πτώσεις.
            
         
               (11)
            
            
               Οι μικροί ποδηλάτες συνήθως τραυματίζονται ενώ παίζουν ή κινούνται με υπερβολική ταχύτητα (4) και είναι ιδιαίτερα ευάλωτοι στις πτώσεις, τόσο διότι εξελίσσουν τις κινητικές δεξιότητές τους καθώς βρίσκονται σε ηλικία ανάπτυξης, όσο και διότι βρίσκονται σε φάση εκμάθησης των δεξιοτήτων χειρισμού του ποδηλάτου, όπου περιλαμβάνεται και η ικανότητα αποφυγής εμποδίων, πεζών ή άλλων ποδηλατών. Οι παράγοντες αυτοί, σε συνδυασμό με το υψηλότερο κέντρο βάρους που έχουν τα παιδιά, καθιστούν την ισορροπία δύσκολη.
            
         
               (12)
            
            
               Σύμφωνα με τη βάση δεδομένων για τους τραυματισμούς (IDB), το 37 % των τραυματισμών όπου εμπλέκεται χρήστης ποδηλάτου στην ΕΕ αφορά παιδιά ηλικίας 5 έως 9 ετών (5). Μολονότι σημαντικό ποσοστό αυτών των ατυχημάτων είναι τροχαία ατυχήματα, πολλά ατυχήματα συμβαίνουν και κατά τη διάρκεια του παιχνιδιού, καθώς οι μικροί ποδηλάτες συγκρούονται με αντικείμενα ή άλλους ανθρώπους, ή απλώς πέφτουν από το ποδήλατό τους. Στο Ηνωμένο Βασίλειο, εκτιμάται ότι πάνω από 2 000 παιδιά μεταφέρονται στο νοσοκομείο κάθε χρόνο έπειτα από ατύχημα με το ποδήλατο στο σπίτι, και άλλα 21 000 παιδιά έπειτα από ατυχήματα σε χώρους όπως είναι τα πάρκα και οι παιδικές χαρές (6).
            
         
               (13)
            
            
               Με το ευρωπαϊκό πρότυπο EN 14765: 2005 + A1:2008 καθορίζονται απαιτήσεις ασφάλειας και μέθοδοι δοκιμής για παιδικά ποδήλατα που εξαιρούνται από το πεδίο εφαρμογής της οδηγίας για την ασφάλεια των παιχνιδιών (2009/48/ΕΚ). Ωστόσο, αυτό το πρότυπο δεν αποτέλεσε αντικείμενο εντολής της Επιτροπής.
            
         
               (14)
            
            
               Κρίνεται επομένως αναγκαία η θέσπιση απαιτήσεων ασφάλειας, ενώ πρέπει επίσης να ζητηθεί η ανάπτυξη ευρωπαϊκών προτύπων με βάση αυτές τις απαιτήσεις για τα παιδικά ποδήλατα τα οποία δεν θεωρούνται παιχνίδια κατά την έννοια της οδηγίας για την ασφάλεια των παιχνιδιών (οδηγία 2009/48/ΕΚ).
            
         
               (15)
            
            
               Μόλις θα είναι έτοιμα τα σχετικά πρότυπα, και εφόσον η Επιτροπή αποφασίσει να δημοσιεύσει τα στοιχεία αναφοράς τους στην Επίσημη Εφημερίδα βάσει της διαδικασίας που προβλέπεται στο άρθρο 4 παράγραφος 2 της οδηγίας 2001/95/ΕΚ, τότε τα ποδήλατα, τα παιδικά ποδήλατα και οι σχάρες αποσκευών για ποδήλατα που συμμορφώνονται με τα εν λόγω πρότυπα θα θεωρείται κατά τεκμήριο ότι ανταποκρίνονται στη γενική επιταγή ασφάλειας της οδηγίας 2001/95/ΕΚ όσον αφορά τις απαιτήσεις ασφάλειας που καλύπτονται από τα πρότυπα.
            
         
               (16)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 15 της οδηγίας 2001/95/ΕΚ. Ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς της παρούσας απόφασης, ισχύουν οι ακόλουθοι ορισμοί:
   α)   «Ποδήλατο»: δίτροχο όχημα που κινείται αποκλειστικά ή κυρίως με τη μυϊκή ενέργεια του αναβάτη, εξαιρουμένων των οχημάτων με δύο ή περισσότερες σέλες.
   β)   «Παιδικό ποδήλατο»: ποδήλατο με μέγιστο ύψος σέλας άνω των 435 mm και κάτω των 635 mm, προοριζόμενο για χρήση από αναβάτες μέσου βάρους 30 kg.
   γ)   «Ποδήλατο πόλης και τρέκινγκ»: ποδήλατο με μέγιστο ύψος σέλας 635 mm και άνω, προοριζόμενο για χρήση στο δημόσιο οδικό δίκτυο, περιλαμβανομένων και των μη ασφαλτοστρωμένων δρόμων.
   δ)   «Ποδήλατο βουνού»: ποδήλατο με μέγιστο ύψος σέλας 635 mm και άνω, σχεδιασμένο για χρήση εκτός δρόμου σε ανώμαλο έδαφος, στο δημόσιο οδικό δίκτυο και στα δημόσια μονοπάτια. Είναι εφοδιασμένο με κατάλληλα ενισχυμένο σκελετό και άλλα κατασκευαστικά στοιχεία, καθώς και, συνήθως, με φαρδιά ελαστικά που φέρουν βαθιά σκαλίσματα στο πέλμα και μεγάλο εύρος ταχυτήτων στο σύστημα μετάδοσης της κίνησης.
   ε)   «Αγωνιστικό ποδήλατο»: ποδήλατο με μέγιστο ύψος σέλας 635 mm και άνω, προοριζόμενο για χρήση σε μεγάλες ταχύτητες στο δημόσιο οδικό δίκτυο. Αυτά τα ποδήλατα κατά κανόνα προορίζονται για χρήση σε ασφαλτοστρωμένο οδόστρωμα.
   στ)   «Σχάρα αποσκευών για ποδήλατα»: διάταξη ή περιέκτης, εξαιρουμένων των ρυμουλκούμενων, που τοποθετείται και προσαρμόζεται μόνιμα πάνω και/ή δίπλα από τον οπίσθιο τροχό (πίσω σχάρα αποσκευών) ή από τον εμπρόσθιο τροχό (μπροστινή σχάρα αποσκευών) του ποδηλάτου και έχει σχεδιαστεί αποκλειστικά για τη μεταφορά αποσκευών ή παιδιών που κάθονται σε παιδικό κάθισμα.
   Άρθρο 2
   Στο παράρτημα της παρούσας απόφασης καθορίζονται οι ειδικές απαιτήσεις ασφάλειας για ποδήλατα, παιδικά ποδήλατα και σχάρες αποσκευών για ποδήλατα που πρέπει να πληρούν τα ευρωπαϊκά πρότυπα σύμφωνα με το άρθρο 4 της οδηγίας 2001/95/ΕΚ.
   Άρθρο 3
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 29 Νοεμβρίου 2011.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 11 της 15.1.2002, σ. 4.
   
      (2)  ΕΕ L 200 της 22.7.2006, σ. 35.
   
      (3)  ΕΕ L 170 της 30.6.2009, σ. 1.
   
      (4)  http://www.rospa.com/roadsafety/info/cycling_accidents.pdf
   
      (5)  Βάση δεδομένων IDB 2006-2008.
   
      (6)  http://www.capt.org.uk/resources/talking-about-cycle-safety
   
      ΠΑΡΑΡΤΗΜΑ
      ΜΕΡΟΣ I
      
         Ειδικές απαιτήσεις ασφάλειας για ποδήλατα
      
      
         ΤΜΗΜΑ 1
      
      
         Απαιτήσεις ασφάλειας που ισχύουν για όλους τους τύπους ποδηλάτων
      
      1.   Γενικές απαιτήσεις
      
      Όλοι οι τύποι ποδηλάτων πρέπει να σχεδιάζονται έτσι ώστε να αντιστοιχούν στις ικανότητες οδήγησης και στη σωματική διάπλαση του χρήστη για τον οποίο προορίζονται. Ιδιαίτερη προσοχή πρέπει να δίνεται κατά τον σχεδιασμό παιδικών ποδηλάτων.
      Το επίπεδο των κινδύνων τραυματισμού ή βλάβης της υγείας κατά την οδήγηση ποδηλάτου πρέπει να είναι το ελάχιστο συμβατό με τη λελογισμένη, προβλέψιμη χρήση του προϊόντος, η οποία θεωρείται ότι είναι αποδεκτή και συνάδει με υψηλό επίπεδο προστασίας της υγείας και της ασφάλειας.
      Όλα τα εξαρτήματα στα οποία έχει πρόσβαση ο χρήστης κατά τη διάρκεια της κανονικής ή της προβλεπόμενης χρήσης δεν πρέπει να προκαλούν σωματικές βλάβες.
      Οι χρήστες πρέπει να λαμβάνουν πληροφόρηση για τους πιθανούς και πραγματικούς κινδύνους που ενδέχεται να προκύψουν, καθώς και για τους τρόπους αποφυγής τους (βλέπε σημείο σχετικά με τις πληροφορίες για την ασφάλεια του προϊόντος).
      Τα ποδήλατα πρέπει να εφοδιασμένα με εξοπλισμό φωτισμού και ανακλαστήρες στο εμπρός μέρος, στο πίσω μέρος και στις δύο πλευρές, ώστε να εξασφαλίζεται η καλή ορατότητα του ποδηλάτου και του αναβάτη του. Οι διατάξεις αυτές πρέπει να συμμορφώνονται με τους κανόνες που ισχύουν στην αγορά της χώρας όπου διατίθεται το προϊόν.
      Ο κατασκευαστής πρέπει να επισημαίνει το συνιστώμενο μέγιστο επιτρεπόμενο φορτίο (π.χ. βάρος αναβάτη και συνεπιβαινόντων, αποσκευών, σχάρας αποσκευών κ.λπ.) για το οποίο έχει σχεδιαστεί το ποδήλατο.
      Ο κατασκευαστής πρέπει να επισημαίνει εάν το ποδήλατο είναι ή δεν είναι κατάλληλο για την τοποθέτηση σχάρας αποσκευών και (ή) παιδικού καθίσματος.
      2.   Φυσικές ιδιότητες
      
      
         Χειρισμός
      
      Το πλήρως συναρμολογημένο ποδήλατο πρέπει να προσφέρει σταθερό χειρισμό κατά την κίνηση, την πέδηση, την αλλαγή κατεύθυνσης και τη διεύθυνση. Πρέπει να είναι δυνατή η οδήγηση του ποδηλάτου με το ένα χέρι μακριά από το τιμόνι (π.χ. για να δοθεί σήμα με το χέρι) χωρίς αυτό να καθιστά δύσκολο τον χειρισμό του ή επικίνδυνη την κίνηση για τον αναβάτη.
      
         Ευστάθεια
      
      Όλα τα μέρη του ποδηλάτου πρέπει να είναι κατασκευασμένα για να παρέχουν επίπεδο ευστάθειας συμβατό με την κανονική χρήση από τον χρήστη για τον οποίο προορίζεται το ποδήλατο.
      Πρέπει να είναι δυνατή η οδήγηση του ποδηλάτου με το ένα χέρι μακριά από το τιμόνι (π.χ. για να δοθεί σήμα με το χέρι) χωρίς αυτό να καθιστά δύσκολο τον χειρισμό του ή επικίνδυνη την κίνηση για τον αναβάτη. Το ποδήλατο με φορτωμένη τη σχάρα αποσκευών πρέπει να προσφέρει σταθερό χειρισμό κατά την κίνηση, την πέδηση, την αλλαγή κατεύθυνσης και τη διεύθυνση.
      
         Αντοχή/Καταπόνηση
      
      Όλα τα μέρη του ποδηλάτου πρέπει να είναι ασφαλή για τον χρήστη για τον οποίο αυτό προορίζεται και μάλιστα καθ’ όλη τη διάρκεια ζωής του προϊόντος. Εάν κρίνεται αναγκαίο, αυτά τα μέρη πρέπει να φέρουν ένδειξη των ορίων φθοράς τους, πριν από τη λήξη των οποίων πρέπει να αντικαθίστανται ώστε να είναι πλήρως λειτουργικά.
      Η επίδραση των καιρικών συνθηκών (π.χ. βροχή) στα συστήματα πέδησης πρέπει να είναι ελαχιστοποιημένη.
      
         Συστήματα πέδησης
      
      Το ποδήλατο πρέπει να είναι εφοδιασμένο με τουλάχιστον δύο ανεξάρτητα συστήματα πέδησης. Τουλάχιστον ένα πρέπει να λειτουργεί επί του εμπρόσθιου τροχού και ένα επί του οπίσθιου τροχού. Τα συστήματα πέδησης πρέπει να είναι σχεδιασμένα έτσι ώστε να εξασφαλίζεται η ασφαλής πέδηση τόσο σε στεγνό όσο και σε υγρό έδαφος.
      Η απόφαση ως προς το εάν το οπίσθιο σύστημα πέδησης θα λειτουργεί με το χέρι ή με το πόδι του αναβάτη πρέπει να λαμβάνεται σύμφωνα με τη νομοθεσία, τις συνήθειες ή τις προτιμήσεις της χώρας στην οποία προορίζεται να διατεθεί το ποδήλατο.
      
         Αιχμηρά άκρα
      
      Κάθε ελεύθερο άκρο που μπορεί να έρθει σε επαφή με το σώμα του χρήστη κατά τη διάρκεια της κανονικής οδήγησης ή του κανονικού χειρισμού ή της συντήρησης πρέπει να μην είναι αιχμηρό.
      
         Παγίδευση
      
      Τα ποδήλατα δεν πρέπει να προκαλούν κανένα κίνδυνο παγίδευσης που μπορεί να αποφευχθεί με τον σχεδιασμό τους.
      Εάν υπάρχει κίνδυνος παγίδευσης κατά την κανονική χρήση ή τη συντήρηση, αυτό πρέπει να αναφέρεται στο εγχειρίδιο χρήσης/στις προειδοποιήσεις πάνω στο ποδήλατο.
      
         Προεξοχές
      
      Οι προεξοχές πρέπει να αποφεύγονται όταν μπορεί να προκαλέσουν βλάβη στον χρήστη.
      3.   Μηχανικές ιδιότητες
      
      
         Μηχανισμοί αναδίπλωσης
      
      Οι μηχανισμοί αναδίπλωσης πρέπει να είναι λειτουργικοί, σταθεροί και ασφαλείς, να αποκλείουν το αθέλητο άνοιγμα κατά τη διάρκεια της χρήσης και να μην προκαλούν τραυματισμούς.
      
         Σύνδεσμοι
      
      Όλοι οι σύνδεσμοι, οι βίδες, οι ακτίνες τροχών και τα συνδετικά εξαρτήματα που χρησιμοποιούνται για την κατασκευή του ποδηλάτου πρέπει να έχουν το επακριβές μέγεθος που χρειάζεται και να είναι κατασκευασμένα από κατάλληλο υλικό για την αποφυγή τραυματισμών.
      Όλοι οι σύνδεσμοι και οι βίδες που βρίσκονται σε κρίσιμα για την ασφάλεια του ποδηλάτου σημεία πρέπει να έχουν ασφαλιστεί σφιχτά για την αποφυγή ανεπιθύμητης χαλάρωσης.
      
         Δυνατότητα ρύθμισης και συστήματα ελέγχου
      
      Τα μέρη του ποδηλάτου που έχουν σχεδιαστεί για να ρυθμίζονται ανάλογα με το μέγεθος ή τη διάπλαση του χρήστη, όπως η σέλα και το τιμόνι, πρέπει να προσαρμόζονται με ευκολία χωρίς να θέτουν σε κίνδυνο την ασφάλεια του χρήστη. Στις οδηγίες πρέπει να επισημαίνεται ποιο είναι το κατάλληλο εργαλείο που θα χρησιμοποιηθεί, λαμβάνοντας υπόψη τον χρήστη για τον οποίο προορίζεται. Όλα τα μέρη των συστημάτων ελέγχου πρέπει να είναι προσβάσιμα με εύκολο και ασφαλή τρόπο σε συνθήκες κανονικής χρήσης. Πρέπει να είναι κατασκευασμένα και τοποθετημένα έτσι ώστε να δίνουν στον χρήστη τη δυνατότητα να διατηρεί τον έλεγχο του ποδηλάτου. Ειδικότερα, ο αναβάτης πρέπει να μπορεί να φρενάρει και να αλλάζει ταχύτητες με τουλάχιστον ένα χέρι πάνω στο τιμόνι.
      4.   Χημικές ιδιότητες
      
      Όλα τα στοιχεία που έρχονται σε επαφή με τον αναβάτη δεν πρέπει να προκαλούν κανένα κίνδυνο τοξικότητας στον χρήστη για τον οποίο προορίζονται, ιδίως όσον αφορά τα παιδικά ποδήλατα.
      5.   Μέθοδοι δοκιμής
      
      Το πρότυπο πρέπει να περιγράφει δοκιμές ευστάθειας, δοκιμές επιδόσεων για την αξιολόγηση των μέγιστων φορτίων, του συστήματος κίνησης, της πέδησης, της διεύθυνσης, της αντοχής των μερών του σκελετού, καθώς και δοκιμές κόπωσης.
      6.   Πληροφορίες για την ασφάλεια του προϊόντος
      
      Οι πληροφορίες για την ασφάλεια του προϊόντος πρέπει να είναι γραμμένες στη (στις) γλώσσα(-ες) της χώρας όπου πωλείται το προϊόν.
      Οι πληροφορίες για την ασφάλεια του προϊόντος πρέπει να παρέχονται για όλους τους τύπους ποδηλάτων. Οι πληροφορίες αυτές πρέπει να είναι ευανάγνωστες, κατανοητές και όσο πιο πλήρεις γίνεται, αλλά την ίδια στιγμή να είναι και συνοπτικές.
      Τα οπτικά στοιχεία, όπως τα εικονογράμματα και οι απεικονίσεις, πρέπει να κατέχουν περίοπτη θέση στις πληροφορίες για την ασφάλεια του προϊόντος.
      Οι πληροφορίες για την ασφάλεια πρέπει να περιλαμβάνουν πληροφορίες για την αγορά του προϊόντος, οδηγίες για τη χρήση, τον καθαρισμό, τον έλεγχο και τη συντήρηση, επισημάνσεις και προειδοποιήσεις, και πρέπει να εφιστούν την προσοχή σε κινδύνους που είναι πιθανό να προκύψουν και στις προφυλάξεις που πρέπει να λαμβάνονται για την αποφυγή ατυχημάτων.
      Οι πληροφορίες για την ασφάλεια πρέπει να περιλαμβάνουν οδηγίες για τον τρόπο τοποθέτησης των ανακλαστήρων και των φανών ώστε να εξασφαλίζεται η μέγιστη ορατότητα, σύμφωνα με τις ισχύουσες διατάξεις στην αγορά της χώρας όπου διατίθεται το προϊόν.
      Στις πληροφορίες για την ασφάλεια που παρέχονται μαζί με το προϊόν δεν πρέπει να υπάρχει κανένα στοιχείο που να έρχεται σε αντίθεση με την κανονική χρήση του προϊόντος.
      Ο σκελετός πρέπει να φέρει σε εμφανές σημείο του σήμανση με ευδιάκριτα και ανεξίτηλα στοιχεία όπου θα αναφέρεται ο αύξων αριθμός του σκελετού και θα περιλαμβάνεται επίσης η επωνυμία και η διεύθυνση της επιχείρησης που συναρμολόγησε το ποδήλατο (ή του αντιπροσώπου της).
      
         ΤΜΗΜΑ 2
      
      
         Πρόσθετες απαιτήσεις ασφάλειας που ισχύουν για ειδικούς τύπους ποδηλάτων
      
      Για τα ποδήλατα που περιλαμβάνονται στο παρόν τμήμα, εκτός από τις απαιτήσεις ασφάλειας του τμήματος 1, πρέπει να ισχύουν και άλλες απαιτήσεις, όπως καθορίζεται κατωτέρω.
      1.   Παιδικά ποδήλατα
      
      Τα όρια του μέγιστου ύψους σέλας και του μέσου βάρους βασίζονται σε ανθρωπομετρικά δεδομένα (μέσο βάρος και μέσο μήκος κάτω άκρων ανάλογα με την ηλικία). Για τα ποδήλατα αυτά πρέπει να ισχύουν οι ακόλουθες απαιτήσεις:
      
                  —
               
               
                  Δεν πρέπει να χρησιμοποιείται καμία διάταξη ταχείας απασφάλισης οποιουδήποτε τύπου.
               
            
                  —
               
               
                  Δεν πρέπει να τοποθετούνται λουριά και δέστρες για τη συγκράτηση των πελμάτων στα πετάλια.
               
            
                  —
               
               
                  Η ισχύς των εμπρόσθιων φρένων πρέπει να είναι περιορισμένη για να αποτραπεί η απώλεια ελέγχου του ποδηλάτου λόγω μπλοκαρίσματος των τροχών.
               
            
                  —
               
               
                  Πρέπει να είναι δυνατή η τοποθέτηση ή η αφαίρεση βοηθητικών τροχών χωρίς να απασφαλίζεται το σημείο στερέωσης του άξονα του οπίσθιου τροχού.
               
            
                  —
               
               
                  Τα παιδικά ποδήλατα δεν πρέπει να προκαλούν κίνδυνο παγίδευσης σε καμία δυνατή θέση του καθίσματος.
               
            
                  —
               
               
                  Τα παιδικά ποδήλατα πρέπει να είναι εφοδιασμένα με τουλάχιστον δύο ανεξάρτητα συστήματα πέδησης, ένα στο εμπρόσθιο μέρος και ένα στο οπίσθιο μέρος.
               
            2.   Ποδήλατα βουνού
      
      Στα ποδήλατα βουνού, όλα τα κατασκευαστικά στοιχεία που αφορούν την ασφάλεια πρέπει να είναι σχεδιασμένα έτσι ώστε να αντέχουν όλες τις ασκούμενες επί αυτών δυνάμεις που είναι μεγαλύτερες κατά την κανονική χρήση από ό,τι σε άλλους τύπους ποδηλάτων (π.χ. κραδασμοί και κρούσεις που προκαλούνται από ανώμαλους δρόμους, μεγαλύτερες δυνάμεις επί των κατασκευαστικών μερών κίνησης και διεύθυνσης και επί του συστήματος πέδησης) και να είναι ανθεκτικά στην εξασθένηση του συστήματος πέδησης.
      3.   Αγωνιστικά ποδήλατα
      
      Στα αγωνιστικά ποδήλατα, όλα τα κατασκευαστικά στοιχεία που αφορούν την ασφάλεια πρέπει να είναι σχεδιασμένα έτσι ώστε να αντέχουν όλες τις ασκούμενες επί αυτών δυνάμεις που είναι μεγαλύτερες κατά την κανονική χρήση από ό,τι σε άλλους τύπους ποδηλάτων (π.χ. μεγαλύτερη ταχύτητα, μεγαλύτερη δύναμη επί των κατασκευαστικών μερών κίνησης και διεύθυνσης και επί του συστήματος πέδησης).
      ΜΕΡΟΣ II
      
         Ειδικές απαιτήσεις ασφάλειας για τις σχάρες αποσκευών για ποδήλατα
      
      1.   Γενικές απαιτήσεις
      
      Οι ειδικές απαιτήσεις και οι μέθοδοι δοκιμής για τις σχάρες αποσκευών για ποδήλατα πρέπει να εγγυώνται την ασφάλεια του χρήστη και του παιδιού κατά τη μεταφορά με τα ποδήλατα. Το προϊόν πρέπει να υποβληθεί σε δοκιμές για να εξακριβωθεί η ευστάθεια και η ανθεκτικότητά του, καθώς και η αντοχή του στην καταπόνηση και σε διάφορες θερμοκρασίες.
      2.   Ταξινόμηση
      
      Οι σχάρες αποσκευών πρέπει να διαιρεθούν σε κατηγορίες ωφέλιμου φορτίου, ανάλογα με την προβλεπόμενη χρήση και με το σημείο του ποδηλάτου όπου θα στερεωθεί η σχάρα αποσκευών.
      3.   Μέγεθος
      
      Οι σχάρες αποσκευών που προορίζονται να φέρουν παιδικό κάθισμα πρέπει να έχουν το κατάλληλο μέγεθος για τη χρήση αυτού του είδους.
      4.   Ευστάθεια
      
      Όλα τα μέρη της σχάρας αποσκευών πρέπει να είναι σχεδιασμένα κατά τρόπο που το προϊόν να παρέχει επαρκή ευστάθεια για κανονική χρήση από τους χρήστες για τους οποίους προορίζεται.
      Τα μέρη της σχάρας αποσκευών πρέπει να συναρμολογηθούν και να στερεωθούν σφιχτά χρησιμοποιώντας τις παρεχόμενες διατάξεις στερέωσης ή αυτές που ορίζει ο κατασκευαστής, και σύμφωνα με τις οδηγίες του κατασκευαστή.
      Όλες οι διατάξεις στερέωσης πρέπει να έχουν το επακριβές μέγεθος που χρειάζεται.
      Η επίδραση των καιρικών συνθηκών στις επιδόσεις ασφάλειας της σχάρας αποσκευών πρέπει να είναι ελαχιστοποιημένη.
      5.   Αιχμηρά άκρα
      
      Τα ελεύθερα άκρα που μπορεί να έρθουν σε επαφή με το σώμα του αναβάτη ή του μεταφερόμενου παιδιού κατά τη διάρκεια της κανονικής οδήγησης ή του κανονικού χειρισμού ή της συντήρησης δεν πρέπει να προκαλούν κίνδυνο τραυματισμού. Τα άκρα των ελατηρίων πρέπει να είναι στρογγυλεμένα ή να φέρουν προστατευτικά καλύμματα.
      6.   Προεξοχές
      
      Για την αποτροπή ή την ελαχιστοποίηση του κινδύνου για τον χρήστη ή για το μεταφερόμενο παιδί, οι προεξοχές πρέπει να αποφεύγονται ή να είναι κατάλληλα σχεδιασμένες.
      7.   Ορατότητα
      
      Το προϊόν πρέπει να είναι σχεδιασμένο κατά τρόπο που να εξασφαλίζει ότι το ποδήλατο παραμένει ορατό κατά τη χρήση στο σκοτάδι ή σε συνθήκες περιορισμένης ορατότητας.
      8.   Πληροφορίες για την ασφάλεια του προϊόντος
      
      Ανεξάρτητα από το εάν η σχάρα αποσκευών πωλείται χωριστά ως πρόσθετο εξάρτημα ή είναι ήδη προσαρτημένη στο ποδήλατο, το προϊόν πρέπει να περιλαμβάνει τουλάχιστον τις ακόλουθες πληροφορίες για τους καταναλωτές:
      
                  α)
               
               
                  με ποιο τρόπο και σε ποιο σημείο προορίζεται να τοποθετηθεί η σχάρα αποσκευών πάνω στο ποδήλατο·
               
            
                  β)
               
               
                  το μέγιστο ωφέλιμο φορτίο της σχάρας και προειδοποίηση να μην γίνει υπέρβαση του εν λόγω φορτίου, τα οποία πρέπει να αναγράφονται ανεξίτηλα πάνω στο προϊόν·
               
            
                  γ)
               
               
                  εάν η σχάρα είναι κατάλληλη για προσάρτηση παιδικού καθίσματος·
               
            
                  δ)
               
               
                  προειδοποίηση ότι οι αποσκευές μπορούν να μεταφερθούν με ασφάλεια μόνο πάνω στη σχάρα·
               
            
                  ε)
               
               
                  προειδοποίηση να μη γίνει μετατροπή της σχάρας αποσκευών·
               
            
                  στ)
               
               
                  προειδοποίηση ότι οι σύνδεσμοι πρέπει να ασφαλίζονται και να ελέγχονται συχνά·
               
            
                  ζ)
               
               
                  προειδοποίηση ότι το ποδήλατο μπορεί να συμπεριφέρεται διαφορετικά (ιδίως όσον αφορά τη διεύθυνση και την πέδηση) όταν η σχάρα αποσκευών είναι φορτωμένη·
               
            
                  η)
               
               
                  προειδοποίηση για να εξασφαλιστεί ότι οποιαδήποτε αποσκευή ή παιδικό κάθισμα που τοποθετείται στη σχάρα αποσκευών έχει στερεωθεί με ασφάλεια σύμφωνα με τις οδηγίες του κατασκευαστή, καθώς και να εξασφαλιστεί ότι δεν έχουν αφεθεί χαλαροί κάποιοι ιμάντες που θα μπορούσαν να πιαστούν σε έναν από τους τροχούς·
               
            
                  θ)
               
               
                  οδηγίες για το πώς πρέπει να τοποθετηθούν οι ανακλαστήρες και οι φανοί ώστε να είναι εξασφαλισμένη η ορατότητα ανά πάσα στιγμή, ιδίως όταν, π.χ., έχει φορτωθεί αποσκευή στη σχάρα·
               
            
                  ι)
               
               
                  οι πληροφορίες που περιλαμβάνουν την επωνυμία και τη διεύθυνση του κατασκευαστή, του εισαγωγέα ή του αντιπροσώπου, το εμπορικό σήμα, το μοντέλο και τον αριθμό ή τα στοιχεία αναφοράς της παρτίδας παραγωγής πρέπει να εμφαίνονται με ευδιάκριτα, ευανάγνωστα και ανεξίτηλα στοιχεία πάνω στο προϊόν·
               
            
                  ια)
               
               
                  πληροφορίες για τον (τους) τύπο(-ους) ποδηλάτου για τον (τους) οποίο(-ους) προορίζονται οι σχάρες αποσκευών, εκτός εάν το προϊόν πωλείται ως μέρος του ποδηλάτου και είναι ήδη προσαρτημένο πάνω σε αυτό.